തിരുവോണത്തോണിയുടെ അകമ്ബടിത്തോണി യാത്രയായി കുമാരനല്ലൂര്: ഐതിഹ്യവും ചരിത്രവും ഇഴചേര്ന്ന തിരുവോണത്തോണിയുടെ അകമ്ബടിത്തോണിക്കു കുമാരനല്ലൂര് മങ്ങാട്ടുകടവില് രാജകീയ യാത്രയയപ്പ്. മങ്ങാട്ട് ഇല്ലത്തു എം.ആര്. രവീന്ദ്രബാബു ഭട്ടതിരിയാണു ചുരുളന് വള്ളത്തില് യാത്ര ചെയ്യുന്നത്. പതിവില്നിന്നു വ്യത്യസ്തമായി ഇത്തവണ ആദ്യദിനത്തില് ചക്കുളത്തുകാവില് സംഘം വിശ്രമിച്ചു. ഇന്നു വൈകിട്ട് ആറന്മുള ദേവസ്വം സത്രക്കടവിലെത്തുന്ന സംഘം നാളെ പുലര്ച്ചെ കാട്ടൂര്ക്കു പുറപ്പെടും. തുടര്ന്നു ഭട്ടതിരിയുടെ സാന്നിധ്യത്തില് അയിരൂര് പുതിയകാവില് ഉച്ചപ്പൂജ നടക്കും. വൈകിട്ടു കാട്ടൂര് മഹാവിഷ്ണു ക്ഷേത്രത്തിലെത്തും. ഇവിടെ നിന്നു വൈകിട്ട് ആറിനു തിരുവോണ സദ്യയ്ക്കുള്ള വിഭവങ്ങളുമായി തിരുവോണ തോണിയുടെ യാത്ര ആരംഭിക്കും. തിരുവോണനാള് പുലര്ച്ചെ ആറിനു പാര്ഥസാരഥി ക്ഷേത്രത്തില് എത്തും. കുമാരനല്ലൂരില് നിന്നുള്ള വള്ളം അകമ്ബടിയേകും. പതിറ്റാണ്ടുകളുടെ പഴക്കമുള്ള അകമ്ബടി യാത്ര, മങ്ങാട്ട് ഇല്ലത്തിനു പാരമ്ബര്യവഴിയില് കിട്ടിയ അവകാശമാണ്. ഓണവിഭവങ്ങളുമായി കാട്ടൂര് മഹാവിഷ്ണു ക്ഷേത്രക്കടവില് നിന്നാണു തിരുവോണത്തോണി പുറപ്പെടുന്നത്. കാട്ടൂര്ക്കരയിലെ 18 തറവാട്ടുകാരും മങ്ങാട്ട് ഭട്ടതിരിയുമാണു തോണിയില് ഉണ്ടാവുക. കുമാരനല്ലൂരില്നിന്നു ഭട്ടതിരി കാട്ടൂര്ക്കടവുവരെ എത്തുന്നതു ചുരുളന് വള്ളത്തിലാണ്. പിന്നീടു തിരുവോണത്തോണിയിലാണു യാത്ര. തിരുവോണനാളില് രാവിലെ ആറന്മുള മധുക്കടവില് തോണിയെത്തും. തോണിയിലെത്തിക്കുന്ന വിഭവങ്ങള്ക്കൂടി ചേര്ത്താണു ആറന്മുള പാര്ഥസാരഥി ക്ഷേത്രത്തിലെ തിരുവോണ സദ്യ. ക്ഷേത്രത്തില് അത്താഴപൂജവരെ ഭട്ടതിരിയുടെ കാര്മികത്വം ഉണ്ടായിരിക്കും. മങ്ങാട്ട് ഇല്ലം പണ്ടു ചെങ്ങന്നൂര് താലൂക്കിലെ കാട്ടൂര് എന്ന സ്ഥലത്തായിരുന്നു. പിന്നീടു കുമാരനല്ലൂരിലേക്കു താമസം മാറ്റി. എങ്കിലും ആചാരം മുടക്കമില്ലാതെ നടക്കുകയാണ്.അകമ്ബടി തോണിയെ യാത്ര അയയ്ക്കാന് തിരുവഞ്ചൂര് രാധാകൃഷ്ണന് എം.എല്.എ. നഗരസഭാ കൗണ്സിലര്മാരായ ടി.ആര്.അനില്കുമാര്, വിനു മോഹന്, ഷൈനി തോമസ, സാബു മാത്യു, എന്.സി.പി. ജില്ലാ ജനറല് സെക്രട്ടറി രാജേഷ് നട്ടാശേരി തുടങ്ങിയവര് എത്തിയിരുന്നു. ഭട്ടതിരിയ്ക്കൊപ്പം തോണിയില് മൂന്നു തുഴച്ചില്ക്കാരുമുണ്ട്.